Fr Ġwann Xerri huwa patri Dumnikan ta' 69 sena li ilu jgħix fil-Brażil mill-1974 fejn serva bħala kappillan f'ħafna bliet. Matul dan il-perjodu huwa ddedika ruħu wkoll għal ħafna ħidma ta' ġustizzja u paċi fi ħdan l-Ordni Dumnikana, kemm fuq livell nazzjonali, kif ukoll internazzjonali. Fiż-żmien twil li għamel fil-Brażil kellu l-opportunità li jara l-pajjiż jinbidel taħt diversi gvernijiet Brażiljani, inkluż dak dittatorjali li baqa' fil-poter sal-1985. Xerri m'għamilx dan bħala spettatur estern, imma protagonista attiv hekk kif ilu midħla tal-Partit tal-Ħaddiema għal ħafna snin. Dan il-partit kellu affiljat miegħu diversi movimenti, inkluż dawk reliġjużi. Fil-fatt, minkejja li qatt ma kienx membru tal-partit, Xerri stess kien jagħmel parti mill-kummissjoni tar-relazzjonijiet internazzjonali tiegħu. Minħabba dan l-involviment attiv li għandu fil-ħajja politika u soċjali Brażiljana, il-gazzetta KullĦadd tkellmet ma' Fr Xerri biex tifhem aħjar x'qiegħed jiġri f'dan il-pajjiż hekk kif fl-aħħar xhur rajna taqlib politiku li fost l-oħrajn sewa l-kariga tal-President Dilma Rousseff. Teżisti biss sistema waħda Tradizzjonalment, il-Partit tal-Ħaddiema li tagħmel parti minnu Rousseff gawda minn appoġġ kbir fost il-klassi baxxa. Madankollu, meta din iffaċċjat akkużi ta' manipulazzjoni tal-kontijiet pubbliċi lejn l-aħħar tas-sena l-oħra, hija ma sabitx dik il-militanza tant kbira li tant drajna naraw madwarha. Meta staqsejna għaliex kien hemm din il-bidla kbira fl-attitudni, Xerri spjega li l-Partit tal-Ħaddiema ġralu kif jiġrilhom bosta partiti tax-xellug li jitilgħu fil-gvern; jiġifieri li jabbanduna valuri tiegħu biex jaġevola l-klassi tas-sinjuri. Fil-fatt, huwa sostna li fil-verità ma jeżistux gvernijiet tax-xellug għax teżisti biss sistema waħda – dik kapitalista. "Illum, gvernijiet hekk imsejħa tax-xellug huma, fil-politika tagħhom, gvernijiet taċ-ċentru li jaċċettaw is-sistema kapitalista u jinnegozjaw magħha. Mingħajr ma jmissulha xejn, jitolbuha permess biex jagħtu xi ħaġa lill-fqar. Hekk ġara fil-Brażil ukoll." Għaldaqstant, spjega Xerri, tul il-Gvern tal-eks-President Lula da Silva, is-sinjuri, il-predeċessur ta' Rousseff, il-banek u l-korporazzjonijiet qalgħu ħafna aktar milli qalgħu taħt il-Gvern ta' qabel. Sadanittant, ma saret ebda riforma maġġuri li kienet imwiegħda fil-programm tal-partit tiegħu. Però, minħabba li l-ekonomija Brażiljana taħt it-tmexxija ta' Lula kienet sejra tajjeb grazzi għaż-żieda fil-prezzijiet tar-riżorsi naturali, huwa kellu sitwazzjoni fejn seta' jħalli lis-sinjuri jistagħnew, imma xorta qassam xi ġid lill-fqar mill-minjieri u l-bjar taż-żejt. Fl-istess ħin, wieħed seta' jinnota li taħt Lula dawk il-ministri hekk imsejħa soċjali, bħal dawk relatati mad-drittijiet umani, dejjem kienu dgħajfa. B'hekk, kien hemm diversi sitwazzjonijiet fejn ċertu minoranzi, bħal dawk etniċi, għaddew minn esperjenzi tal-waħx taħt il-Gvern tal-Partit tal-Ħaddiema. Mexxejja differentis Min-naħa l-oħra, tenna Xerri, Rousseff kienet aktar ideoloġikament xellugija minn Lula. Dan tal-aħħar kien ġej minn passat unjinista u għalhekk kien aktar jinqala' għan-negozjati, filwaqt li l-oħra kellha passat fi grupp militanti armat xellugi. Minħabba f'hekk, Rousseff kienet aktar tal-punt u inqas kapaċi biex tiddjaloga u tasal għal kompromess. Dan il-fatt għamlilha ħsara kbira meta saret president għax hija kienet tmexxi gvern ta' koalizzjoni ta' partiti b'ideoloġiji differenti, fosthom dawk tal-lemin li ma ngħaqdux madwar programm elettorali wieħed. Minħabba f'hekk, kull darba li kellha tgħaddi liġi, kien ikun hemm bżonn ta' negozjati wara l-kwinti, sitwazzjoni li fetħet il-bieb għall-ġlied intern u l-korruzzjoni. Barra minn hekk, Xerri saħaq li Rousseff ma kinitx kapaċi daqs Lula biex tasal għal kompromessi mal-klassijiet soċjali differenti. Bħala eżempju, huwa semma kif Lula wasal għal ftehim mal-klassi kapitalista fil-famuża 'Ittra lill-Poplu Brażiljan' tal-eks-President, ippubblikata fl-2003, fejn huwa wiegħed li jmexxi lill-ekonomija 'l quddiem mingħajr ma jmiss id-drittijiet tas-sinjuri. Sadanittant, Lula żamm ukoll diversi figuri militanti xellugin fi ħdan il-partit kwieti b'diversi karigi mal-Gvern li, fil-pożizzjonijiet ġodda tagħhom, ħadu aktar interess fl-eżiġenzi personali tagħhom milli tas-soċjetà b'mod ġenerali. Kif semmejna qabel, l-eks- President Brażiljan seta' jsib dan il-bilanċ grazzi għar-rotta pożittiva li qabdet l-ekonomija fi żmienu. Madankollu, meta laħqet Rousseff, is-sitwazzjoni nbidlet notevolment hekk kif, b'riżultat ta' fatturi barra mill-kontroll tagħha, il-prezz ta' bosta riżorsi naturali kkrolla. Din ir-realtà l-ġdida ħalliet impatt negattiv ferm fuq l-ekonomija Brażiljana li hija dipendenti ħafna fuq l-esportazzjoni ta' dawn ir-riżorsi. Ir-rotta negattiva li qabdet l-ekonomija urtat lill-kapitalisti, li malajr bdew ifittxu mod kif jeħilsu minn Rousseff. Sadanittant, però, id-deċiżjoni tagħha li tibda tħott parti mis-sistema ta' benefiċċji biex tipprova ttejjeb is-sitwazzjoni ekonomika tal-pajjiż tellfitha parti sostanzjali mill-appoġġ li dejjem gawdiet mill-klassi l-baxxa. Għaldaqstant, skont Xerri, minkejja li ħafna mill-partitarji tradizzjonali tal-Partit tal-Ħaddiema mhumiex tal-fehma li Rousseff hija korrotta, huma xorta waħda naqsu milli jingħaqdu madwarha meta l-forzi tal-klassi sinjura bdew jimmanuvraw biex itajruha minn postha fl-aħħar xhur. Temer mhux fdat Mistoqsi x'fiduċja jgawdi minnha l-gvern il-ġdid immexxi mill-kap tal-Moviment Demokratiku Brażiljan Michel Temer, Xerri qal li s'issa dan mhu popolari xejn. Dan għax huwa mistenni li jkompli jieħu aktar mingħand il-fqir. "Il-partit tiegħu qatt ma kiseb riżultat tajjeb ħafna fl-elezzjonijiet. Għalhekk ħafna qegħdin jaraw li hu sab ix-xoqqa f'moxta biex jieħu post Rousseff." Però, Xerri ammetta li għadu kmieni wisq biex wieħed jiġġudika l-Gvern preżenti. Però, diġà hemm min innota li l-wegħda ta' Temer li jżid l-għaqda u l-inklużjoni fil-pajjiż ma tidhirx li se tinżamm hekk kif dan ħabbar kabinett li la għandu membri b'karnaġġjon skur u lanqas nisa; deċiżjoni li ħalliet barra sezzjoni kbira tas-soċjetà. Sadanittant, il-kapitlu Rousseff jidher magħluq għax l-impeachment, u b'konsegwenza l-interdizzjoni tagħha milli tikkontesta għal kariga pubblika għal diversi snin, jidher li huwa l-garantit. Madankollu, Xerri sostna li l-problemi tal-Partit tal-Ħaddiema għadhom fil-bidu tagħhom. Fil-fatt, ħafna Brażiljani li jappoġġjaw lill-Partit tal-Ħaddiema għadhom ma jistgħux jifhmu x'għażla se jkollhom fl-elezzjoni li jmiss għax dan il-partit m'għandux suċċessur ċar għal Rousseff. Xerri stqarr li hemm min qiegħed jgħid li Lula stess jista' jerġa' jirritorna bħala mexxej ta' dan il-partit. Madankollu, Lula huwa implikat f'investigazzjoni seperata ta' korruzzjoni. Għaldaqstant, l-inċertezza madwar il-futur ta' dan il-partit hija kbira. Kuntest simili Tul l-intervista, Xerri qal li ma jiddejjaq xejn li jkun militanti politikament minkejja l-fatt li huwa membru ta' ordni reliġjuża għax, fil-fehma tiegħu, wieħed ma jistax ma jkunx militanti. "Meta bniedem ma jkunx militanti, huwa xorta jkun militanti. Militanti tax-xejn, tal-għażż." Madankollu, dak li qiegħed jara fid-dinja tal-lum, speċjalment fuq in-naħa xellugija tal-isfera politika, qiegħed inaqqaslu l-fiduċja tiegħu fil-politiċi. "Anke l-Papa qal ċar u tond li għandna sistema politika waħda: dik kapitalista. Illum il-Papa sar l-uniku kap ta' stat xellugi, il-bqija għandek lil Sanders fl-Amerika u Corbyn fl-Ingilterra jitkellmu ftit dwar dawn il-kwistjonijiet, imbagħad m'għandek xejn – baħħ u waħx. Hekk ġara fil-Brażil ukoll." Fl-aħħar, Xerri qal li s-sitwazzjoni fil-Brażil fakkritu fi ħsieb li qasmu miegħu Sammy Meilak u Michael Grech diversi snin ilu meta Malta kellha kuntest politiku simili bejn l-aħħar tas-snin tmenin u l-bidu tas-snin disgħin. "Meta bniedem jemanċipa lill-fqir permezz tal-konsum, dak il-fqir, kif jitla' u jikkonsma aktar, jivvota lil-lemin. Hekk ġara Malta fi żmien Mintoff. Il-fqar li ġew emanċipati permezz tal-konsum, ivvutaw lin-Nazzjonalisti. Hekk qiegħed jiġri fil-Brażil. Jekk inti ma temanċipax permezz tal-kultura u l-kuxjenza tal-klassi, il-konsum huwa awtomatikamnent individwalista u għalhekk wieħed jivvota lil-lemin."